વાન મારૂમને ઇ.સ. 1785 માં તેના પ્રયોગો દરમ્યાન માલૂમ પડ્યું કે એક નવી વાસ ધરાવતો વાયુ વાતાવરણમાં હાજર છે અને તેના વાતાવરણમાં પારો શ્યામલ બની જાય છે. આ પ્રકારની વાસ ઇ.સ. 1801 માં કુઇકશેન્કને વિદ્યુતીય ઓક્સિજનની બનાવટ વખતે જણાઇ હતી. ઇ.સ. 1840 માં શોનબાઇને જણાવ્યું કે આ વાસ એક નવા વાયુને આભારી છે. તેણે તેને ગ્રીક શબ્દ ‘ઓઝો’ એટલે કે હું સુંઘું છું એવો અર્થ થાય છે, તેના ઉપરથી ઓઝોન નામ આપ્યું. તેણે શોધ્યું કે, ફોસ્ફોરસનું ભેજવાળી હવામાં મંદ ઉપચયન કરવામાં આવે ત્યારે ઓઝોન બને છે.